En mand og kvinde er tiltalt for systematisk misbrug og vold af særlig rå, farlig eller brutal karakter. Ukendte gerningsmænd skal have deltaget.

En omfattende efterforskning om misbrug af børn har fundet sted siden november 2017, hvor en 63-årig mand og en 59-årig kvinde fra Vejen blev varetægtsfængslet i hemmelighed og bag lukkede døre i Retten i Esbjerg.

Nu har anklagemyndigheden ved Syd- og Sønderjyllands Politi tiltalt parret for vold og seksuelt misbrug af fire personer, mens de var børn.

Kvinden er biologisk mor til alle fire børne, mens manden er biologisk far til to af børnene. Begge forældre har nægtet sig skyldige i alle anklager.

Anklageskriftet omfatter i alt 17 forhold begået i perioden 1987–1994.

Systematisk misbrug og vold

Af anklageskriftet fremgår det, at misbruget af børnene har været systematisk, ligesom flere uidentificerede personer skal have deltaget i misbruget.

Det skulle de blandt andet have gjort i et spil om narkotika eller alkohol, hvor den ene af pigerne var præmie. Hun var kun fire år, da dette fandt sted.

I andre tilfælde skal børnene alene have været mål for forældrenes seksuelle overgreb - eller tvunget til seksuelt samvær med hinanden. Dette skal blandt andet være sket mellem en af døtrene, der var fem år, og en af sønnerne, der var ni.

Grov og farlig vold

Udover det seksuelle misbrug skal børnene også være udsat for vold af torturlignende grad.

Børnene skal være slået med forskellige genstande som bælter, pisk og bøjler, bundet på forskellig måde, udsat for kvælning, ligesom de skal have været mål for knivkast.

En af pigerne skal flere gange være besvimet i forbindelse med nogle af overgrebene, både i forbindelse med halsgreb, og fordi hendes mor holdt hendes hoved under vandet i et badekar.

I andre tilfælde skal børnene være blevet truet på livet.

Også seksuelt samvær med en hund indgår i anklageskriftet.

Overgrebene skal hovedsagelig have fundet sted rundt omkring en adresse i Vejen, men også på en parkeringsplads i Vejen-området og på en adresse i Munkebo.

Datter anmeldte misbrug

I forbindelse med at forældrene for første gang blev stillet for en dommer i november 2017, kom det frem, at en af døtrene, der nu er voksen, henvendte sig til politiet 17. august 2017 og fortalte om de overgreb, hun skal have været udsat for.

Da sagen ligger år tilbage, kan det være en udfordring for anklagemyndigheden at fremlægge konkrete beviser, men ifølge Retten i Esbjerg skal der være tale om "meget detaljerede forklaringer”, der for den ene piges vedkommende “støttes af de tegninger, som hun har lavet som barn".

Alle børnene var tvangsfjernet fra familien i år 2000.

I april 2018 trådte en ny lov i kraft, der betyder, at sager om seksuelt misbrug af børn ikke længere kan forældes - men anmeldelsen af sagen ligger inden da, derfor kan det blive et spørgsmål, om et eller flere forhold alligevel er forældet.

- Straffelovens regler om forældelsesfrister vedrørende sager om seksuelt misbrugte børn er blevet ændret flere gange siden 2000. Det er en kombination af de her lovændringer, der har gjort det muligt for Anklagemyndigheden at rejse tiltale i den her sag, siger anklager Rikke Brændgaard-Nielsen til TV 2.

Sagen bliver behandlet ved et nævningeting ved Retten i Esbjerg 4., 6., 7., 25., 27. og 28. marts 2019 samt 2., 4. og 5. april 2019. Det betyder, at anklagemyndigheden går efter en fængselsstraf, der er længere end fire år.